Teleyhtiö Anvian osakkaat kokoontuvat keskiviikkona ylimääräiseen yhtiökokoukseen hämmentävässä tilanteessa. Päättyykö Anvian ja Elisan omistusriita laihaan sopuun vai muuttavatko Anvia Telecomista tehdyt uudet ostotarjoukset vielä asetelmia? Anvian ja Elisan valtataistelussa on takana vuosi, joka on ollut täynnä dramatiikkaa ja yllättäviä käänteitä.

Voimien mittelö Anvian eli entisen Vaasan Läänin Puhelimen pohjalaisosakkaiden ja Elisaa edustavien osakkeenomistajien välillä jatkuu ehkä viimeisen kerran huomenna keskiviikkona Anvian ylimääräisessä yhtiökokuksessa.

Yhtiökokouksessa on käsiteltävänä Anvian ja Elisan sopimus Anvia Telecomin ja neljän muun Anvian tytäryhtiön myynnistä Elisalle. Päätökseen tarvitaan 2/3 enemmistö, sillä siihen sisältyy Anvia Oyj:n omien osakkeiden suunnattu hankinta.

Kesäkuun ylimääräistä yhtiökokousta on edeltänyt vuosi, jonka aikana taistelu Anvian omistuksesta on ollut rankkaa. Anvian toimitusjohtajan Mika Vihervuoren mukaan tilanne kehittyi sellaiseksi, että se haittasi jo liiketoimintaa.

Elisan toimitusjohtaja Veli-Matti Mattila puolestaan myönsi Ylen Kova Talous -verkkohaastattelussa, ettei Anvian valtausyritys sujunut kaikilta osin parhaimmalla mahdollisella tavalla.

– Joitakin virheitä tuhansien tapausten asioissa tapahtuu, Mattila totesi.

Oikeusjuttujen sarja

Kulunutta vuotta on värittänyt kevään 2015 yhtiökokouksen jälkipyykki. Anvian osakejärjestelyistä ja kevään 2015 yhtiökokouksesta poiki useita kanteita niin Varsinais-Suomen kuin Etelä-Pohjanmaan käräjäoikeuteen.

Juha Kemppainen / Yle

Jo joulukuussa ennakoitiin, että oikeusjuttujen käsittely venyy yli seuraavan vuosikokouksen ja että kanneprosessi saattaa jopa saada jatkoa.

– Kyllä tämä syö kaikkien resursseja, totesi joulukussa Anvian hallintoneuvoston puheenjohtaja Juha Luukko, ja toivoi että yhtiöt löytäisivät keinoja yhteistyöhön.

Samalla linjalla oli Elisan talous- ja rahoitusjohtaja Jari Kinnunen.

– Oikeuskäsittelyt elävät omaa elämäänsä. Yritetään saada yhteistyötä eteenpäin, molempien yhtiöiden vahvuuksia hyödyntämällä saataisiin asiakkaille paras mahdollinen lopputulos, Kinnunen sanoi.

Luukon ja Kinnusen kaipaamasta yhteistyöstä ei ainakaan julkisuudessa saatu näyttöä.

Anvian yhtiökokous Seinäjoella 20. toukokuuta 2015. Juha Kemppainen / Yle

Pohjalaiset jyrättiin

Vuoden 2015 yhtiökokouksessa Elisa jyräsi pohjalaisosakkaat. Heti kokouksen alkuun Elisa toi käräjätuomarin turvaamispäätöksen, jonka mukaan noin 7000 ääntä mitätöitiin. Sen turvin Elisa sai enemmistön yhtiökokouksen äänistä ja pystyi näin sanelemaan kaikki kokouksen päätökset.

Lisäksi kokouksessa setvittiin hyvin tiukkaan sävyyn mm. Anvian työntekijöiden valtakirjakampanjan postituskuluja ja yhtiökokouksen asiat saatiinkin puitua loppuun vasta jatkokouksessa elokuussa.

Aggressiivisuus yllätti

Laskentatoimen ja rahoituksen professori Timo Rothovius analysoi yhtiökokouksen kulkua vuosi sitten Yle Pohjanmaan haastattelussa ja piti Elisan aggressiivisuutta jossain määrin yllättävänä. Hänen mukaansa oli odotettavissa ja ymmärrettävää, että Elisa halusi omat edustajat hallintoneuvostoon, mutta takertuminen pienempiin asioihin yllätti.

– Ehkä Elisan olisi kannattanut ottaa hieman rauhallisempi lähestymistapa, totesi Rothovius.

Yle Pohjanmaan haastattelemat uudet hallintoneuvoston jäsenet puolestaan uskoivat yhteistyön mahdollisuuteen.

– Minut valittiin Elisan listalta, mutta hyvin avoimin mielin olen liikenteessä. Kyllä näissä asioissa täytyy omiakin aivoja käyttää, totesi evijärveläinen kiinteistöhuoltoalan yrittäjä Jani Takamaa.

Uuden hallintoneuvoston yhteistyökykyä ei ole päästy testaamaan. Anvian hallintoneuvosto on jatkanut työtään vanhassa kokoonpanossaan, koska vuosi sitten tehdyt henkilövaihdokset ovat oikeuden päätöksellä toimeenpanokiellossa.

Anvian pienosakkaat kertoivat perjantaina Vaasassa vastaperustetun yhdityksensä tavoitteista. Anna Wikman / Yle

Pienosakkaat järjestäytyivät

Yhtiökokouksen tapahtumat ja aina vaan kiivaammaksi käynyt valtataistelu sai Anvian pienosakkaat järjestäytymään. Uusi yhdistys ilmoitti pian ryhtyvänsä keräämään valtakirjoja, tavoitteena Anvian omistuksen säilyminen paikallisissa käsissä.

– Valtakirjojen keräyksen perusteena on paikallisen pienomistajan etu. Koska Anvian henkilöstön rooli (valtakirjojen kerääjänä) näytti herättävän Elisassa hirveää närästystä, niin eri puolilla maakuntaa on katsottu, että siinä voisi olla toimijana itsellinen elin, joka nyt on tämä yhdistys, selvitti yhdistyksen puheenjohtaja Vesa Routamaa.

Anvia iski takaisin

Jo syksyllä pörssilistautumista koskevat valmistelut aloittanut Anvia kertoi maaliskuussa uudesta strategiastaan. Anvia aloittaa kuituverkkojen rakentamisen Suomen kasvukeskuksiin ja pyrkii laajentumaan kansalliseksi operaattoriksi. Samalla Anvia kertoi kumppanuudesrta DNA:n suurimman omistajan Finda Oy:n kanssa.

Pitkäaikainen Anvian hallituksen puheenjohtaja Bengt Beijar (kuvassa) luopui tehtävästään huhtikuussa. Tilalle valittiin hallitusammattilainen Aappo Kontu. Hans-Mikael Holmgren / Yle

Anvia Oyj oli sopinut Finda Oy:n kanssa järjestelystä, jonka myötä Finda Oy:stä tulee Anvia Telecom Oy:n osakkeenomistaja 42 prosentin osuudella. Vastikkeeksi Finda suuntaa osakeannin Anvia Oyj:lle.

Elisalle uusi kuvio ei ollut ollenkaan mieluinen.

"Anvian Telecom-liiketoimintaa koskeva järjestely DNA:n pääomistajan Findan kanssa suuntaa yhtiön panostukset muualle Suomeen ja lisää merkittävästi riskiä Anvian omistajien omistaja-arvoon", totesi Elisa tiedotteessaan.

Myös Kilpailu- ja kuluttajaviraston kantaa Anvian ja Findan kumppanuudesta odotettiin. Viraston mukaan osakekauppojen vaikutukset televiestintämarkkinoilla voivat olla haitallisia.

Seinäjoen kaupunginhallituksen varapuheenjohtaja Aki Ylinen, Elisan toimitusjohtaja Veli-Matti Mattila ja Seinäjoen kaupunginhallituksen puheenjohtaja Kimmo Heinonen tiedotustilaisuudessa. Mirva Ekman / Yle

Seinäjoki loikkasi

Anvian leirissä koettiin paha pettymys huhtikuussa 2016, kun Seinäjoen kaupunki päätti myydä omistamansa liki 500 Anvian osaketta Elisalle.

Samalla Seinäjoen kaupunki ja Elisa olivat sopineet Seinäjoen alueen tietoliikenteen ja viestinnän sekä digitalisaation ja elinkeinotoiminnan kehittämisestä.

Seinäjoella osakekauppa valmisteltiin salassa ja myös siihen liittyvä yhteistyösopimus pidettiin salassa. Kaupungin päättäjät viestittivät, että päätös tehtiin digiloikan toivossa, sillä ei tavoiteltu niinkään tyylipisteitä.

Varsinkin Anvian Pienosakkaita Seinäjoen ja Elisan yhteistyökuvio suututti. Pienosakkaat väittivät, että kysymyksessä oli selvä kytkykauppa ja että osakkeista oli todellisuudessa maksettu ilmoitettua isompi hinta.

Myös muutamissa muissa kunnissa otettiin kantaa Elisan ostotarjoukseen. Seinäjoen vanavedessä Lapua päätyi myymään Anvian osakkeensa Elisalle.

Anvia ja Elisa pudottivat uutispommin

Kevään mittaan yhtiökokouksen lähestyessä taistelu Anvian osakkeenomistajien sieluista kiihtyi.

Elisa jatkoi toistuvasti julkista 2000 euron ostotarjoustaan Anvian osakkeista.

Samaan aikaan Anvian leirissä kerättiin valatakirjoja osakkeenomistajilta ja Anvian Pienosakkaat ilmoittivat ostavansa rajatun määrän osakkeita 2200 euron hinnalla.

Varsinainen uutispommi saatiin kuitenkin yhtiökokouksen aattona 30. toukokuuta. Elisa ja Anvia ilmoittivat sopineensa liiketoimintajärjestelystä, jossa Elisa ostaa Anvian tietoliikenne- ja viihdepalvelut eli ydinliiketoiminnot 107 miljoonalla eurolla. Elisa saavutti päämääränsä ja sai haluamansa.

Anvia taipui Elisan tahtoon tilanteessa, jossa sillä oli selkä seinää vasten.

– Onhan tämä iso suunnanmuutos. Yhtiön (Anvian) johto ja hallitus on ollut aidosti toteuttamassa Findan kanssa sovittua järjestelyä ja nyt se joudutaan perumaan. Mutta kun Kuluttaja- ja kilpailuviraston lupa tälle kaupalle venyi ja toisaalta Elisa kasvatti voimakkaastikin omistustaan (Anviassa), niin hallituksen ja johdon piti tehdä tilannearviot siltä pohjalta, perusteli Anvian toimitusjohtaja Mika Vihervuori ratkaisua.

Anvian ja Elisan yhteisessä tiedotustilaisuudessa Elisan toimitusjohtajalta Veli-Matti Mattilalta kysyttiin, mitä tapahtuu vireillä oleville oikeusjutuille.

Mattila vastasi, että oikeudessa ei tarvitse enää keskustella, mikäli sovittu liiketoimintajärjestely saadaan suunnitellusti maaliin.

Anvian yhtiökokous 31. toukokuuta 2016 on alkamassa. Elina Kaakinen / Yle

Elisa tylytti yhtiökokouksessa

Anvian yhtiökokous seuraavana päivänä vietiin läpi tulehtuneissa tunnelmissa. Yhtiökokous päätyi äänestyksen jälkeen vaihtamaan koko yhtiön hallintoneuvoston Elisan saneleman listan mukaiseksi. Pienosakkaiden kaikki pyrkimykset kilpistyivät Elisan muuriin. Elisa ja sen tytäryhtiöt edustivat kokouksessa selvästi yli puolta kokouksen kaikista äänistä.

Yhtiökokouksen jälkeen moni alkoi odottaa näytelmän viimeistä näytöstä, kesäkuun lopun ylimääräistä yhtiökokousta, jossa Elisan ja Anvian sopimus saa siunauksen.

Vielä tulivat kuitenkin Finda ja yllättäen myös Sonera sekä aivan viimemetreillä myös DNA hämmentämään soppaa ja varsinkin Anvian osakkeenomistajien mieliä. Finda teki Anvia Telecomista uuden tarjouksen ja oli valmis maksamaan koko osakekannasta 120 miljoonaa euroa käteismaksuna. Jonkin ajan päästä TeliaSonera pani paremmaksi, ja tarjosi Telecomista 130 miljoonaa euroa. DNA:n tarjous Telecomista ja neljästä muusta Anvian tytäryhtiöstä on 120 miljoonaa euroa.

Viimeinen taistelu vai sittenkin jatkosota?

Anvian johto kuittasi tarjoukset toteamalla ykskantaan, että Elisan kanssa solmittu sopimus on voimassa 31.12.2016 asti. "Mikäli ensi viikon yhtiökokous ei sitä hyväksy, sopimus voidaan tuoda yhtiökokouksen päätettäväksi uudestaan loppuvuoden aikana", totesi Anvia tiedotteessaan.

– Sekä TeliaSoneran että Findan tarjoukset ovat hyviä, mutta ne tulevat auttamattomasti liian myöhään, totesi puolestaan Anvian hallintoneuvoston varapuheenjohtaja Juha Luukko.

Anvian ylimääräinen yhtiökokous pidetään keskiviikkona 29. kesäkuuta. Kokous alkaa kello 14. Esityslistalla ei ole Anvia Telecomista tehtyjä tarjouksia eikä niihin päästä ottamaan kantaa. Tarjousten olemassaololla on kuitenkin varmasti vaikutusta kokouksen kulkuun. Tarjousten tasavertaisen käsittelyn turvaamiseksi on jo vaadittu uuden yhtiökokouksen järjestämistä.